A BIZOTTSÁG 1754/2005/EK RENDELETE
(2005. október 26.)
2005-ben a 21. cikk Franciaország tengerentúli megyéi esetében történő alkalmazása tekintetében a 796/2004/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendeletre (1) és különösen annak 145. cikke c) pontjára,
mivel:
(1)
A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK tanácsi rendelet által előírt kölcsönös megfeleltetés, moduláció, valamint integrált igazgatási és ellenőrzési rendszer végrehajtására vonatkozó részletes szabályok megállapításáról szóló, 2004. április 21-i 796/2004/EK bizottsági rendelet (2) 21. cikke rendelkezik a későn benyújtott támogatási kérelmek esetében alkalmazott csökkentésekről.
(2)
A francia hatóságok tájékoztatták a Bizottságot, hogy Franciaország négy tengerentúli megyéjében a gazdálkodóknak a 796/2004/EK rendelet 11. cikkével összhangban a 2005. évre szóló egységes kérelem elkészítéséhez szükséges, területekről szóló információt nem juttatták el időben. Következésképpen, az egységes kérelem benyújtására meghatározott 2005. május 15-i határidőt a gazdálkodók nem tudták betartani.
(3)
Ennek következtében a 796/2004/EK rendelet 21. cikke által meghatározott támogatáscsökkentést nem helyénvaló alkalmazni Franciaország azon tengerentúli megyéin működő gazdálkodók esetében, akik kérelmüket az információ rendelkezésre bocsátása után legkésőbb egy hónappal nyújtották be.
(4)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
A 796/2004/EK rendelet 21. cikkének (1) és (2) bekezdésében meghatározott, munkanaponként számolt 1 %-os csökkentés a következő határideig benyújtott egységes kérelmek, illetve azok módosításai esetében nem alkalmazandó:
-
Francia Guyana esetében az illetékes hatóságoknál 2005. június 6-ig,
-
Martinique esetében az illetékes hatóságoknál 2005. június 19-ig,
-
Réunion esetében az illetékes hatóságoknál 2005. június 24-ig,
-
Guadeloupe esetében az illetékes hatóságoknál 2005. június 27-ig.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. október 26-án.